F'Katanja, il-Pulizija Taljana arrestaw 16-il persuna b'rabta ma' ċirku kbir ta' traffikar tad-droga bejn Malta u Sqallija. Waqt dan ir-rejd kbir li sar kmieni dalgħodu ġew ikkonfiskati mal-423 kilogramma droga. F'din l-operazzjoni mill-Pulizija Taljana bl-isem ta' 'Operation La Valletta' ħadu sehem aktar minn 100 uffiċjal tal-pulizija fi ħdan il-Guardia di Finanza u għadd ta' dipartiment oħrajn involuti fil-ġlieda kontra traffikar tad-droga. Huwa konfermat li l-arresti saru f'Katanja, f'Ragusa, f'Siracusa u f'Calabria u f'Malta. Skond il-midja Taljana fost is-16-il persuna arrestati hemm Taljani, Albaniżi u Maltin. Fil-każ hemm implikat ukoll Fabrizio Catania, li tliet snin ilu kien irrappurtat li nqabad jittraffika 84 kilogramma droga kannabis. Minn rapporti qed jingħad li Rosario Amico kien imexxi dan iċ-ċirku kbira ta' traffikar tad-droga. Lucia Armenia u Pietro Sessa kienu jaħdmu għalih biex iwasslu l-kunsinji ta' droga mill-Albaniżi Emiliano, Eriseld, Ledi Hoxhaji. Jidher li din id-droga kienet terġa' tinbiegħ biex tiġi traffikata f'Malta u hawn huwa fejn jidħol il-Malti John Spiteri. Dan l-arrest sar wara li nħareġ mandat ta' arrest mill-awtoritajiet ġudizzjarji fi Sqallija.